Gloria Peón Torre

Gloria Peón Torre (Gijon, Asturias, 1975) zirkuko artista da, aireko akrobata. 2015ean, dantza bertikaleko Euskal Herriko lehen konpainia sortu zuen, La Glo Zirku. 

 Bizitza 

 Formakuntza 
Bere karrerari adin goiztiarrean ekin zion, aireko akrobazietan arituz. Dantza ikasi zuen, bere formazioa mundu zabalera zabalduz. Zentro ospetsuetan egin zituen dantza ikasketak; Brasilgo Eskola Nazionalean eta Kubako Eskola Nazionalean, besteak beste. Frantzian eta Belgikan hainbat egoitzak eta graduondoko ikasketek Europako teknika eta forma ikasteko aukera eman zioten.

Trapezista bihurtzen hasi zen, dantzarekiko jakin-mina alde batera utzi gabe. Garaikidea, dantza afrikarra edo dantza afrikar-brasildar estiloetan murgildu zen, bere sorkuntza prozesu koreografikoetan lagunduz. Profesional talde bikain batek utzi du bere formakuntzan arrastoa: Stages Brasileko Debora Coker konpainia (Brasil), Kubako eskolako ballet klasikoa, egoitza artistikoak Bartzelonan, eta Begoña Krego eta Maialen Bilbaoren dantza garaikidearen tutoretzapeko ikaskuntza.

 Ibilbidea 
2005ean sortu zuen bere lehen zirku konpainia Gloriak: Azulkillas izenekoa. Eta, 2015ean, dantza bertikaleko Euskal Herriko lehen konpainia: La Glo Zirku. Dantza konpainia horretako eta “Entre4tiempos” konpainiako zuzendaria da. 2023an Dantza Bertikaleko I. Topaketa antolatzeaz arduratu zen, Bilbon. Dantza mota honetaz zera dio:Dantza bertikala nahiko modalitate espezifikoa da: airean eta hormetan sortzen dugu espektakulua. Sokekin zintzilikatu, eta arnes batekin heltzen gara beti. Diziplinaren barruan, baina, hainbat kategoria daude. Mugak ditu, baina askatasun handia ematen du sorkuntzarako eta aske dantzatzeko.2024ko udan Flandria-Euskadi: Vertical Visions proiektuan aritu zen, La Glo Zirko Dantza eta Cirkus in Beweging dantza bertikaleko konpainien arteko nazioarteko ikerketa eta lankidetza pedagogikorako proiektua. Lehenengo fasean ezagutza teknikoa, lan metodologia eta elkar ezagutza partekatzean jarri zuten fokua. Ondoren, ikerketa-laborategiak egin ziren zuzeneko ikusizko arteen, musikaren eta dantza bertikalaren arteko lankidetza-moduak aztertzeko. Amaitzeko, proiektua jendaurrean aurkeztu zen zirkua, musika eta ilustrazioa uztartutako ikuskizun batean.

 Erreferentziak 

 Kanpo estekak 

Kategoria:Asturiarrak
Kategoria:Dantzariak
Kategoria:Emakume dantzariak
Kategoria:Zirku-artistak
Kategoria:Emakume artistak
Kategoria:Emakume akrobatak